Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1993. évi LXXXVI. törvény módosítását.
Paragraph Index: 804

a) Kezdeményezzük, hogy vizsgálja meg a gyermekvédelmi intézményrendszerhez tartozó, a speciális ellátást igénylő gyermekek gondozását biztosító otthonok haladéktalan felállításának lehetőségét. Felhívjuk az Országgyűlés figyelmét arra, hogy az előterjesztett ügyekben megállapított alkotmányos visszásságok az állampolgári jogokat súlyosan sértik, esetenként az állampolgárok nagy csoportját érintik. Ezért a sérelmek orvoslásában az Országgyűlés tevékeny közreműködését kérjük. Budapest, 1999. március 10. Polt Péter Gönczöl Katalin az állampolgári jogok az állampolgári jogok országgyűlési biztosának országgyűlési biztosa általános helyettese 1999/79/II. szám 6. Az országgyűlési biztosok közös hivatalának beszámolója Az Országgyűlési Biztosok Hivatala megbízást adott a Szonda Ipsos Média-, Vélemény- és Piackutató Intézetnek az országgyűlési biztosok ismertsége és megítélése a lakosság körében témájú közvélemény-kutatás elvégzésére. A vizsgálat kiterjedt annak felmérésére is, hogy mennyire aktív a lakosság ismerete a hivatal létezéséről, vagyis mennyire tudják az emberek önmaguktól, spontán módon a jogvédő szervezetek közé sorolni a hivatalt. A felmérésből kiderült, hogy aktív módon a felnőtt lakosságnak mindössze 38 százaléka tud önmagától megemlíteni egy vagy több jogvédő szervezetet, és ezek között az országgyűlési biztosokról a megkérdezettek 15 százaléka tett említést. Ezzel szemben passzív módon, azaz a ráismerés szintjén — arra a kérdésre, hogy hallottak-e az emberek valamelyik biztosról — jóval többen válaszoltak igennel, a felnőtt lakosság 65 százaléka ismeri legalább az ombudsmanok egyikét. 0-tól 100-ig terjedő skálán az Országgyűlési Biztosok Hivatalának lakossági bizalmi indexe 63 pont, ami kiemelkedően magas lakossági elismerést tükröz. Az ombudsmanoknál a válaszadók 18 politikai intézmény közül csak a köztársasági elnököt, az Alkotmánybíróságot és a számukra legrokonszenvesebb pártot értékelték magasabbra. (Lásd az 1. számú táblázatot.) Az országgyűlési biztosok szerepével, a biztosok tevékenységével kapcsolatban megfogalmazott konkrét állításokkal való egyetértés alapján megállapítható, hogy a lakosság egyharmada viszonyul erősen pozitívan, további közel egyharmad szintén inkább pozitívan az ombudsmanokhoz. A lakosság 18 százaléka határozatlan, nem tudja megítélni az ombudsmanok tevékenységét, 11 százaléka pedig ambivalensen vélekedik a biztosok szerepéről. A lakosság csak elenyésző kisebbségére jellemző a negatív (5 százalék), vagy az erősen negatív (3 százalék) gondolkodás az ombudsmanok tevékenységéről. Az országgyűlési biztosokkal kapcsolatos lakossági ismerség feltárása mellett a felmérés célul tűzte ki annak megismerését is, hogy milyen arányú a lakossági hajlandóság az ombudsmani rendszer igénybevételére. A válaszok alapján kitűnik, hogy a lakosság 17 százaléka egészen biztosan, 30 százaléka pedig valószínűleg megkeresné a hivatalt problémájával. Az életkor növekedésével egyre kevésbé nyitottak az emberek a hivatal segítségének igénybevételére, míg a fiatalok 55 százaléka valószínűleg vagy biztosan kérné az ombudsmanok közreműködését, addig a 60 év felettiek körében ez az arány csak 30 százalék. Jellemző az is, hogy a magasabb társadalmi státuszú emberek — a felsőfokú végzettségűek, a jobb anyagi helyzetűek, valamint a fővárosban élők — az átlagosnál sokkal készebbnek mutatkoznak arra, hogy saját ügyükben kérjék valamelyik ombudsman intézkedését. A diplomások 62 százaléka, a budapestiek 56 százaléka és a jó anyagi körülmények között élők 58 százaléka élne adott esetben ezzel a lehetőséggel. (Lásd a 2. számú táblázatot.)

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes